钦定古今图书集成/方舆汇编/职方典/第1504卷 > 《新建儒学碑记》傅宗龙
## 钦定古今图书集成/方舆汇编/职方典/第1504卷 > 《新建儒学碑记》傅宗龙

“武定为罗，婺城去我会地百里馀，元邑又去婺城百
里馀，绥服之化，岂尽阻于前而振于今？盖风会之苞
郁，若有待而开；运气之昌隆，亦自得人而转。”信乎作
兴鼓舞之神，丕变维新之妙，系之主持世道者不小。
元谋自归版籍，隶我冠带之伦，《诗》《书》《礼》《乐》，日渐就于
塾，升于庠。天子俞台臣所请，设儒官，颁信记，随饬宾
兴之典。贡士南宫，居然文明之域。思乐济济，髦士峨
峨，安得遑焉？筑舍会学宪有斋邵公秉衡六诏，嘉惠
胶庠，于尺幅寸丝中，更宏棫朴作人之道。慨元邑庙
貌堂规，庑祠斋舍，一概未经区画，则风会气运，何藉
而称盛哉？矧！先圣无以妥灵，师生无以聚艺，讵非缺
典。因亟檄所司，力为鼎刱，无俟少缓。而郡伯赵公趣
督益黾。时元令杜君首其责，乃帅属邀邑人原任副
总吴君偕师生耆老集于庭，谋所以经始。而吴君遂
乐助多金，以为众劝。于是，有让地输赀，接踵至者。一
时人心，子来慕义，因相与庀材鸠工，披蓁芜而新轮
奂。其踊跃率作之景，闻之令人神往。无何，杜令去任，
工几半，众岌岌观成求宁之感。郡丞孙缣缃山斗设
理元邑，首兴兹役，鼛鼓式灵，克奏成劳有次邑治《兑
向》规制，随其所向，厥有取焉。中间先师庙，左启圣，右
明伦堂，两庑庙门、棂星、泮池，而学大门、仪门、名宦、乡
贤，斋肃省牲，以及学署，咸井井弗缺。至尊经阁，则公
令之所宜崇，异仝之所合辙，刱构当先者。兹丹垩金
碧，掩映煇煌，增以簠簋钟簴于登歌陟降用彰完美。
歌思乐宜，髦士有其所矣。况《兑》为金，金为文昌之像，
老人炊照杖头，炳启天阁石渠继新兴禄丰之盛，济
美当代。亦惟是特锺之异，颖出之奇耳。《易》曰：“丽泽，兑，
君子以朋友讲习。”诸弟子员于是而日新其业，久大
其为元，得以婺之尺寸地限耶？夫三百里揆文教，夏
后绥服之训，洋洋典谟具在。必曰“揆”者，亦为斟酌权
宜，便通会运，裁上古以准今时。而风之所被，物将覆
焉；声之所至，气将迎焉。又何衣冠伦物，不郁蔚于一
时？第非有主持世道者，作兴鼓舞，丕变维新，乌睹盛
美如斯！而郡公且捐捧三十金暨赵公二十金，各助
工，以务期其速成者，固揆乎地之可、时之可、人文新
刱之可特倡。其先杜君则典诸执事，量度经营，宏模
肇建；孙公则筹茹蚤暮，不俟咨画，厥工告竣，其递为
蠲助设处，备殚心力殆未易数计。凡以培养斯文、扶
植人群者，又先后一揆也。揆之时义大矣哉！是役也，
始于崇祯癸酉年季冬，竟于甲戌年孟冬。孙公特万
里外属余为言，寿诸石。余奋武严疆，莫遑樽俎，幸揆
文之化，再见今日，识之久远，分也